***Melanoma***

 Melanin əmələ gətirən toxuma neyroektodermal - sinir mənşəli olub, melanositlərdən ibarətdir. Melanositlər isə melanoblastlardan əmələ gəlir. Melanositlər orqanızmin müxtəlif üzv və toxumalarında – dəridə, dəri törəmələrində, selikli qişalarda, sinir hüceyrələrində, qanqlionlarda və sinir liflərində və s. toxumalarda olurlar. Lokalizasiyasından asılı olmayaraq bütün bu toxumalarda olan melanositlərdən yeni törəmələr inkişaf edə bilər. Bu yeni törəmələr xüsusiyyətlərindən və differensiasiya dərəcələrindən asılı olaraq 2 qrupa bölünür.

a)Melanin əmələ gətirən toxumanın şişəbənzər törəmələri- nevuslar.

b)Melanin əmələ gətirən toxumanın həqiqi şişi- melanoma.

**Nevus** melanin əmələ gətirən toxumanın şişəbənzər törəməsi olub dərinin melanositlərindən başlanğıc götürürlər. Melanin əmələ gətirən hüceyrə əgər epidermisdə yerləşərsə , buna melanosit; əgər xüsusi dəridə -dermada yerləşərsə isə, buna nevus hüceyrələri və ya nevosit deyilir.

Neyroektodermal piqment elementlərinin inkişaf qüsuru hesab edilən nevuslar müxtəlif nahiyələrdə, xüsusilədə üzün, boyunun və gövdənin dərisində müxtəlif ölçülərdə qəhvəyi rəngli çıxıntılar şəklində törəmələrdən ibarətdir. Ölçüləri müxtəlif ola bilər. Cinsi yetkinlik zamanı nevusların sayı çoxala da bilər. Yastı şəkildə və ya çox qabarıq-ziyil şəklində ola bilirlər. Nevusların dəri səthindən çox qabarmış şəkildə görünən növlərinə el arasında **"ət xalı"** deyilir.

Nevusların aşağıdakı növləri ayırd edilir: sərhəd nevusu, mürəkkəb və ya qarışıq nevus, intradermal nevus, epiteliod nevus, mavi nevus, hüceyrəli mavi nevus, halonevus, balonabənzər hüceyeələrin nevusu, qiqant piqmentli nevus, burunun fibroz papulası.

**Sərhəd nevusu** epidermislə dermanın arasında yerləşir, poliferasiya edərək yuvacıqlar əmələ gətirmiş nevositlərdən ibarətdir. Sərhəd nevusu dəri ilə bir bərabərdə və yaxud da biraz qabarmış şəkildə olur, üzərində tük inkişaf etmir. Melanin piqmentinin intensivliyindən asılı olaraq rəngi açıq qəhvəyidən tünd qara rəngə  qədər ola bilir.

**İntradermal nevus** yalnız dermanın daxilində yerləşir, poliferasiya edərək yuvacıqlar və ya zolaqlar əmələ gətirmiş nevus hüceyrələrindən ibarətdir. Nevusun müxtəlif hissələrində nevus hüceyeələri müxtəlif formalarda ola bilər.

**Mürəkkəb nevus.** Buna qarışıq nevus da deyilir. Özündə həm sərhəd nevusunun, həm də intradermal  nevusun xüsusiyyətlərini birləşdirir. Mürəkkəb nevuslar müxtəlif ölçülü yarımkürələr və ya papillomato-ziyilli örəmələr olub, müxtəlif rənglərdə olur və üzərində tüklər inkişaf edir.

**Epitelioid nevus.** Buna yuvenil nevus və ya iyəbənzər hüceyrəli nevus  da deyilir. Әn çox uşaq və yeniyetmə yaşlarda ,üzün  dərisində olur,üzərində tük olmur. Adətən bir ədəd törəmədən ibarətdir. Müxtəlif rənglərdə, yastı və ya şarabənzər formada olur. Tərkibində melanin ya olmur ya da çox az olur.

**Mavi nevus.** Adətən orta yaşlı şəxslərdə inkişaf edir,ən çox sarğı nahiyələrində və aşağı ətraflarda, bəzən isə üzdə  və bazu nahiyəsində yerləşir. Mavi və ya mavi-qəhvəyi rəngdə olan bu nevus oval formada olur, sahəsi təxminən 1,5sm diametrlidir,dəri səthində qabarma belə əmələ gətirmir.

**Melanoma** melanin əmələ gətirən toxumanın həqiqi şişi olub, bəd xassəlidir. Buna melanokarsinoma və ya melanosarkoma da deyilir.Әn çox rast gəlinən bəd xassəli şişlərdəndir. Melanomalar əsas etibarilə dəridə, beyin qişalarında , gözün qüzehli qişasında , sinir qanqlionlarında , böyrəküstü vəzin beyin maddəsində, bəzən isə selikli qişalarda  və nevuslardan inkişaf edir. Melanomaların rastgəlmə tezliyi dərinin  fizioloji piqmentasiya intensivliyi ilə tərs mütanasibdir. Belə ki, bu şiş zəncilərdə daha az rast gəlinir, nənki dərisi ağ və gözləri göy şəxslərdə. melanomaların baş verməsində günəş şüalarının tərkibindəki ultrabənövşəyi şüaların böyük rolu qeyd edilir. Kişilərə nisbətən qadınlarda daha çox meydana çıxır, lakin nisbətən xoş xassəliliyə meyilli olur. Melanomalar çox bəd xassəli olub, qısa müddətdə və çoxsaylı hematogen və limfogen yollarla metastaz verir.

Mikroskopik müayinə zamanı şiş toxumasında atipik iyəbənzər və yaxud da polimorf hüceyrələr, çoxlu patoloji mitozlar, qansızma və nekroz ocaqları görünür. Epitiloid hüceyrələrə malik olan və keratinləşən melanomalara melanosarkoma deyilir. Melanomalar piqmentli və ya piqmentsiz ola bilər.

Xarici görünüşünə görə melanomaların 3 forması ayırd edilir.

**a) Səthi - yayılan melanoma.** Qəhvəyi ləkə şəklində dəri səthində yayılan bu melanoma öz inkişafında müxtəlif mərhələlər keçirir. Әvvəlcə epidermisdə atipik melanositar displaziya baş verir və şiş təxminən 2.5sm diametrə qədər böyüyür. Sonra isə atipik melanositlər proliferasiya edərək vertikal istiqamətdə buynuz qata  və xüsusi dərinin məməcikli qatına qədər yayılır.

**b)Bəd xassəli lentiqo forması.** Buna lentiqo - melanoma da deyilir.

**c)Düyünlü forma .** Bu zaman melanoma qara - göy rəngli yumşaq konsistensiyalı düyündən ibarət olur. Әn çox kişilərdə və 50 yaş ərəfəsində baş verir.